《多丽 赠内》
清代·吴绮

梦儿中、猛唤一声堪惜。几年来、狂多醉少，不逢些好消息。

又长安、杏花红处，看他人上马颜色。青草衣袍，黄花颜面，一床寒雨愁空滴。

牛衣冷、笼头布帽。灯影弄馀碧。三更后、封侯枕上，醒来无迹。

笑人里、平原绝少，那有黄金迎客。为伊行、冷心温艺，又重把瑶壶共击。

碧碗浇愁，红衫揾泪，鹴裘沽酒陶家甓。更怜取、歌成五噫，同读还同译。

临邛去、秋雨茂陵，忍添鸾只。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。